text: Weekenden byder på høj sol og masser af varme
  06 juli 2018 kl. 04.58
  Det tørkeramte landbrug må vente endnu længere, før der for alvor er regn i sigte, lyder prognosen fra DMI.
  
  Man skal ikke lade sig narre af det grå vejr, der præger det meste af landet fredag morgen.
  For allerede i løbet af formiddagen klarer det op, og når først solen bryder igennem skyerne, varsler det starten på en ganske varm weekend.
  Lars Henriksen, vagthavende meteorolog, DMI: "Vejret ser lidt uldent ud fredag morgen med masser af skyer, men der er lys forude."
  Sådan lyder prognosen fra Lars Henriksen, der er vagthavende meteorolog ved Danmarks Meteorologiske Institut, DMI.
  - Vejret ser lidt uldent ud fredag morgen med masser af skyer, men der er lys forude. I løbet af formiddagen må skyerne vige, og så bliver det en dag med en del sol, siger Lars Henriksen.
  I takt med at skyerne forsvinder i løbet af fredagen, stiger temperaturerne fra 15-18 grader til omkring 18-23 grader.
  Og når først weekenden melder sig, skal sommerens feriefolk og festivalgæster for alvor finde solhatte og solcreme frem.
  - Når vi kommer til weekenden, ser det ud til at blive endnu varmere, siger Lars Henriksen.
  Lørdag bliver temperaturerne omkring 21 til 26 grader, mens søndag byder på omkring 22 til 28 grader.
  Ved Vestkysten ser det dog ud til at blive en anelse køligere på grund af en let til frisk vind fra vest og nordvest.
  Det tørkeramte landbrug må således vente endnu længere, før der for alvor er regn i sigte, lyder prognosen.
  - Der er mulighed for nogle enkelte lokale byger natten til søndag og søndag dag. Sandsynligheden er størst østpå, siger Lars Henriksen.
  I næste uge - måske udsigt til en anelse regn
  Der ser dog ud til at være et skift i vejret i vente, når vi kommer om på den anden side af weekenden.
  - I næste uge ser det meget stabile tørre vejr ud til at blive knap så stabilt, ligesom muligheden for mere vedvarende regn bliver større. Det er dog usikkert, hvor og hvor meget regn der kommer, siger han.
  - Men der skal relativt meget regn til for alvor at gøre noget ved det knastørre vejr, der længe har præget lande
  